Stanovisko vlády Slovenskej republiky k návrhu skupiny poslancov Národnej rady Slovenskej republiky na vyslovenie nedôvery podpredsedovi vlády SR Ivanovi Miklošovi

K dôvodom uvedeným v návrhu na vyslovenie nedôvery vláda SR zaujala nasledovné stanovisko:

	Podpredsedovi vlády pre ekonomiku bolo uznesením vlády SR č. 695/1999 uložené predložiť na rokovanie vlády koncepciu decentralizácie a modernizácie verejnej správy. Koncepcia bola schválená 11. apríla 2000. Materiál sa podrobne zaoberá postupom realizácie reformy verejnej správy a bol vysoko pozitívne hodnotený samosprávnymi organizáciami a aj domácimi a zahraničnými odborníkmi. V uznesení č. 230/2000 bol podpredseda vlády poverený priebežnou koordináciou úloh spojených s prípravou a realizáciou reformy v súlade s koncepciou decentralizácie a modernizácie verejnej správy. V tomto istom uznesení boli jednotlivým rezortom uložené úlohy, ktoré mali v súvislosti s realizáciou reformy plniť. Podpredseda vlády však nemá podľa zákona, ani iného právneho predpisu žiadnu kompetenciu, ktorá by mu dovoľovala plnenie týchto úloh od jednotlivých rezortov vyžadovať, nemôže preto niesť zodpovednosť za neplnenie úloh, ktoré boli v súvislosti s reformou uložené niekomu inému. Dôležité zákony, ktoré majú spustiť reformu verejnej správy, sú už zaradené do programu tejto schôdze NR SR. Časový sklz bol zapríčinený zložitými koaličnými rokovaniami. Tvrdenie, že Ivan Mikloš je zodpovedný za nekvalitnú či nekoordinovanú prípravu reformy, a že neprijatím zákonov súvisiacich s reformou verejnej správy sa priamo podieľa na neplnení programového vyhlásenia vlády je preto nepravdivé. 
Podpredseda vlády SR Ivan Mikloš opakovane upozorňoval na potrebu urýchlenia prác na transformácii sociálneho systému aj na reforme dôchodkové systému. Predloženie návrhu reformy je však plne v kompetencii MPSVaR. Nedostatok verejnej diskusie je nepravdivý argument, keďže rezortný Návrh koncepcie reformy sociálneho poistenia v Slovenskej republike je od mája 2000 predmetom verejnej diskusie. Aj z iniciatívy podpredsedu vlády Ivana Mikloša sa urýchlenie tejto reformy a aj reforiem v zdravotníctve stali predmetom Vyhlásenia o hospodárskej politike (program SMP MMF) a vláda sa zaviazala od polovice roka 2001 do marca 2002 schváliť viaceré rozhodujúce kroky v týchto oblastiach.
Vláda prijala viacero opatrení na zlepšenie podnikateľského prostredia, napr. zákon o konkurze a vyrovnaní, program reštrukturalizácie bánk, znižuje daňové zaťaženia, pričom jedným z výsledkov úspešnej makrostabilizácie bolo pre podnikanie nevyhnutné zníženie úrokových sadzieb a sprístupnenie úverových zdrojov pre podnikanie. Komplexná daňová reforma je v súčasnosti predmetom rokovania poradných orgánov vlády a v najbližšom čase bude predložená na rokovanie vlády SR.
Úlohy zo Strednodobej koncepcie hospodárskeho a sociálneho rozvoja SR sú v prevažnej miere plnené, (z 22 úloh sa oneskorujú 4), pričom makroekonomický scenár je dodržiavaný vo väčšine ukazovateľov.
Skutočný stav Slovenska a slovenskej ekonomiky potvrdzujú slová podpredsedu vlády Ivana Mikloša, že roky 1999 a 2000 budú stabilizačné a rok 2001 už bude rokom rozvojovým. Opatrenia zamerané na stabilizáciu slovenskej ekonomiky splnili svoj účel a makrostabilizácia sa uskutočnila v prvej polovici roku 2000.  Vďaka tomu sa Slovensko vyhlo spontánnemu nastoleniu rovnováhy a s tým súvisiacej vážnej finančnej kríze spojenej s prepadom ekonomiky. Ako potvrdzujú prakticky všetky makroekonomické ukazovatele, od druhej polovice roku 2000 nastáva postupne oživovanie ekonomiky. Potvrdzuje to zrýchľovanie rastu HDP v 3. štvrťroku 2000 na 2,5% a v poslednom štvrťroku na 2,9%, pričom predpoklad pre rok 2001 je 3,2%. V závere roku 2000, po takmer dvoch rokoch, opäť vzrástol aj domáci dopyt, a to o 4,8%. Podarilo sa aj výrazné zníženie deficitu verejného sektora, zlepšenie ratingu SR, znižuje sa inflácia. V prvom štvrťroku 2001 sa medziročne napríklad produkcia v stavebníctve zvýšila o 11% a v priemysle o takmer 8%. Nastáva aj obrat vo vývoji reálnych miezd. Priemerná mzda v roku 2000 síce klesla o 4,9%, tento údaj sa však vzťahuje na hrubú mzdu a je ovplyvnený aj programom verejnoprospešných prác. Vzhľadom na zníženie daňového zaťaženia fyzických osôb v roku 2000 bol však vývoj čistej mzdy odlišný a priemerná čistá mzda v minulom roku poklesla len o 0,3%. V prvom štvrťroku 2001 oproti rovnakému obdobiu roku 2000 v priemysle reálne mzdy už narástli o 3,7%. 
Problémom zostáva vysoká nezamestnanosť. Od začiatku roka 2000 sa však zmenil vývoj v hlásených voľných pracovných miestach, ktorých počet odvtedy neustále rastie. V poslednom období nezamestnanosť začala medziročne klesať, klesá aj prítok nezamestnaných a doba ich evidencie, pričom tento efekt je iba z menšej časti dosiahnutý vďaka projektu VPP. Z evidencie úradov práce v marci odišlo 36 tisíc ľudí, pričom sa zaevidovalo 24 tisíc osôb, čo bol najnižší prítok za posledné štyri roky (od marca 1997) a podobný vývoj sa predpokladá aj v apríli.  Vláda naviac prijala uzneseniami 363/2001 a 366/2001 komplexný program opatrení na znižovanie nezamestnanosti a potieranie čiernej práce. 
Z uvedených faktov a zo znenia platného kompetenčného zákona vyplýva neodôvodnenosť návrhu poslancov NR SR na vyslovenie nedôvery podpredsedovi vlády SR Ivanovi Miklošovi.